08.02. 2013 | Sveinabræv frá lívsins skúla Kelda: Dimmalætting Hallur Joensen og Bjarni Poulsen fingu í farnu viku sveinabræv sum timburmenn. Báðir hava staðið sveinaroynd, meðan teir vóru arbeiðsleysir, sum liður í einari nýggjari verkætlan. Miðað verður ímóti at fáa fólki prógv uppá royndirnar, tey hava í lívsins skúla. 1300 føroyingar eru arbeiðsleysir. Nógv av teimum hava drúgvar arbeiðsroyndir, men onga skúlagongd, og tey renna seg í heilum í starvslýsingar, sum krevja útbúgving og prógv. "Vit hava ein traditionellan máta at hyggja at førleikum uppá. Vit vilja síggja eitt pappír ", sigur Høgni í Stórustovu, deildarleiðari hjá ALS. Í fjør fór ein arbeiðsbólkur undir Mentamálaráðnum at kanna, hvørjir møguleikar vóru hjá arbeiðsleysum føroyingum at fáa eina útbúgving. "Føroyingar eru biksarir. Teir duga alt møguligt, men hava ikki altíð pappírini ", sigur Høgni í Stórustovu, sum umboðaði Arbeiðsloysisskipanina í arbeiðsbólkinum. "Vit søgdu so í álitinum, lat okkum royna at finna fólk við arbeiðsroyndum, men sum einki sveinabræv hava", sigur Høgni í Stórustovu. Tveir arbeiðsleysir sjálvlærdir arbeiðsmenn, Hallur Joensen og Bjarni Poulsen, vóru spurdir, um teir vildu luttaka í verkætlanini. Báðir høvdu drúgvar royndir við ymiskum handverki, men hvørgin av teimum hevði nevniverda skúlagongd og hvørgin hevði pappírir at vísa á. Bert royndir. Faklig meting Men einki er einfalt. Til ber ikki at geva fólki, sum duga okkurt, eitt sveinabræv, sum onnur hava brúkt fleiri ár við lágari lærlingaløn fyri at fáa. Ein faklig meting varð gjørd av førleikunum hjá teimum og vantandi førleikunum hjá Bjarna Poulsen og Halli Joensen, og síðani var eitt útbúgvingarskeið snikkað saman, sum passaði til teir báðar. Yrkisnevndin gav undantaksloyvi og ein avtala var gjørd við Tekniska Skúla, og so fóru teir báðir annars aftur á skúlabonk í nakrar mánaðir. Arbeiðsloysisskipanin loyvir fólki í skipanini, sum vanliga skulu vera tøk á arbeiðsmarknaðinum, at ikki vera tøk í tríggjar mánaðir, um serligar umstøður tala fyri tí. Í farnu viku-nógvar føroyskt-, enskt- og støddfrøðitímar- og eina sveinaroynd seinni, fingu Hallur Joensen og Bjarni Poulsen handað sveinabræv sum timburmenn. Sólskinssøga Sólin skein sera hóskandi oman og niðan mikudagin, tá Bjarni Poulsen og Hallur Joensen fingu handað síni sveinabrøv. Talan er um eina sólskinssøgu, bæði fyri teir báðar og fyri Arbeiðsloysisskipanina, sum seinastu tíðina hevur verið nogv umrødd-tó ikki fyri tað góða. "Vit hava sum sagt 1300 arbeiðsleys í Føroyum. Tað burdi í prinsippinum verið fleiri, sum kundu fingið pappírir uppá sínar royndir ", sigur Høgni í Stórustovu.